**PRAVIDLÁ SÚŤAŽE**

**Vyčisti si svoju rieku**

**Vyhlasovateľ súťaže:** Slovenská organizácia pre výskumné a vývojové aktivity, o.z., so sídlom Špitálska 10, 811 08 Bratislava

**Cieľ súťaže:**

Cieľom aktivity je nielen vyčistiť rieky, ale aj šíriť povedomie o význame ochrany vôd, biodiverzity a environmentálnych problémoch súvisiacich s odpadom. Chceme dosiahnuť, aby sa ľudia stali aktívnymi ochranármi a zodpovednými členmi spoločnosti, ktorí si vážia a chránia naše vodné zdroje. Súťaž je príležitosťou pre jednotlivcov, komunity, školy a organizácie zapojiť sa do spoločnej snahy o čistejšie a zdravšie rieky. Sme presvedčení, že spoločným úsilím dosiahneme skutočnú zmenu a pozitívny vplyv na naše životné prostredie.

Čas, ktorý aktivite venujete závisí len od vás, avšak čím dlhší čas strávite v prírode, tým viac jej pomôžete lepšie dýchať. Medzi pomôcky, ktoré budete potrebovať patria - rukavice, vrecia, protokol o zbere a triedení odpadu, smart telefón a chuť vykonať dobrú vec.

**Termín súťaže:** Súťaž bude prebiehať v období od 14. 6. 2023 do 20. 9. 2023 (vrátane). Akceptované budú len súťažné príspevky s poštovou pečiatkou najneskôr s týmto dátumom. Práce zaslané po tomto termíne nebudú zaradené do hodnotenia.

**Výhry:**

Za 1. miesto - Vedecký box - Kreatívna veda v hodnote cca 100 eur a zážitková plavba loďou KRIVÁŇ počas Noci výskumníkov v Bratislave 29. 9. 2023

Za 2. miesto - Vedecký box - Kreatívna veda pre zapojenú skupinu a učiteľa v hodnote 50 eur.

**Podmienky súťaže:**

• Účastníci súťaže vytvoria pracovnú skupinu a pomenujú ju. Vyberú si lokalitu (časť rieky, potoka) a v jej okolí vyzbierajú odpadky. Priebeh aktivity evidujú v protokole súťaže vyplnením príslušných polí. Zároveň vytvárajú fotografickú, prípadne video evidenciu priebehu aktivity. Podmienkou súťaže je zaslanie minimálne dvoch kvalitných fotografií dokumentujúcich priebeh aktivity.

• Účastníci súťaže vyplnia prihlášku dostupnú na webovej stránke www.nocvyskumnikov.sk a spolu so skenom/fotografiou súťažného protokolu a minimálne dvoma kvalitnými fotografiami z priebehu aktivity ju odošlú na e-mailovú adresu sutaz@sovva.sk. Ak by bol súbor príliš veľký, môžete použiť <https://uschovna.zoznam.sk/> alebo [Wetransfer](https://wetransfer.com/).

Originál vyplneného súťažného protokolu spolu s originálnou prihláškou zašlú na adresu SOVVA, o.z., Špitálska 10, 811 08 Bratislava, na obálke uvedie „Vyčisti si svoju rieku“.

• Zaslaním prihlášky účastníci súťaže príp. zákonný zástupca (v prípade, že kontaktná osoba je mladšia ako 18 rokov) čestne vyhlasujú, že aktivitu realizovali osobne za použitia vlastnej práce.

• Zaslaním prihlášky účastníci súťaže príp. zákonný zástupca čestne vyhlasujú, že súhlasia so zaradením súťažného príspevku do tejto súťaže.

• Organizátori súťažné príspevky archivujú a nebudú zasielané späť autorovi.

**Hodnotenie:**

• Porota zostavená zo zástupcov vyhlasovateľa súťaže a Ústavu polymérov SAV, v. v. i. vyberie dvoch výhercov, na základe rôznych kritérií ako napr. množstvo vyzbieraného odpadu, veľkosť vyzbieraného územia a čas strávený zbieraním odpadu.

• V rámci súťaže budú udelené dve ceny. Jedna cena za 1. miesto a jedna cena za 2. miesto

• Ceny budú dvom víťazom doručené po vzájomnej dohode počas a po Európskej noci výskumníkov 2023.